Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. X'kienu l-isfidi għat-trażmissjoni u t-trażmissjoni mill-ġdid online ta' programmi tat-televiżjoni u tar-radju li d-Direttiva l-ġdida dwar il-programmi tat-televiżjoni u tar-radju qed tindirizza? Kulma jmur, ix-xandara qed joffru dejjem aktar ix-xandiriet tagħhom online (pereżempju permezz ta' xandir simultanju jew servizzi ta' ripetizzjoni). Madankollu, ħafna drabi dawn il-programmi online ma kinux aċċessibbli fi Stati Membri oħra, avolja kien hemm interess dwarhom barra mill-pajjiż. L-“approvazzjoni tad-drittijiet” għal dawn l-użi tista' tkun partikolarment peżanti: xandar kellu bżonn jikseb awtorizzazzjonijiet mingħand diversi detenturi tad-drittijiet, għal kategoriji differenti ta' xogħlijiet u kontenut protett ieħor, u separatament għal kull Stat Membru fejn il-programm ikun disponibbli online. Is-servizzi tat-trażmissjoni mill-ġdid jaggregaw l-istazzjonijiet tat-televiżjoni u tar-radju f'pakketti. Kulma jmur, dawn qed jiġu pprovduti dejjem aktar permezz ta' teknoloġiji oħra minbarra l-kejbil (fosthom bl-IPTV), iżda r-regoli preċedenti li jiffaċilitaw l-approvazzjoni tad-drittijiet għall-operaturi ta' dawn is-servizzi kienu limitati għat-trażmissjonijiet mill-ġdid permezz tal-kejbil. L-operaturi tas-servizzi tat-trażmissjoni mill-ġdid li jużaw teknoloġiji oħra (pereżempju s-satellita, l-IPTV, id-diġitali terrestri, in-network mobbli jew l-internet) ma setgħux jibbenefikaw minn dawn ir-regoli li jiffaċilitaw l-approvazzjoni tad-drittijiet. Il-kumplessità tal-approvazzjoni tad-drittijiet għamlitha diffiċli biex dawn is-servizzi joffru programmi li jkunu ġejjin minn Stati Membri oħra. Kif id-Direttiva l-ġdida dwar il-programmi tat-televiżjoni u tar-radju tikkontribwixxi għall-iżvilupp ta' aċċess transfruntier għall-programmi tat-televiżjoni u tar-radju? Id-Direttiva l-ġdida dwar il-programmi tat-televiżjoni u tar-radju tindirizza d-diffikultajiet relatati mal-approvazzjoni tad-drittijiet tal-awtur b'żewġ modi: Il-Parlament Ewropew u l-Kunsill tal-Unjoni Ewropea taw l-approvazzjoni tagħhom għad-Direttiva l-ġdida dwar il-programmi tat-televiżjoni u tar-radju fir-rebbiegħa tal-2019. L-iskadenza għall-Istati Membri biex jittrasponu r-regoli l-ġodda fil-liġi nazzjonali hija t-Tnejn, 7 ta' Ġunju 2021. Liema servizzi huma koperti mill-prinċipju tal-pajjiż tal-oriġini? Il-prinċipju tal-pajjiż tal-oriġini japplika għas-servizzi online tax-xandara li jagħtu aċċess għall-programmi u li jiġu trażmessi bħala xandiriet tradizzjonali. Fost is-servizzi koperti hemm it-trażmissjoni simultanja online tax-xandiriet (ix-xandir simultanju), is-servizzi ta' ripetizzjoni li permezz tagħhom wieħed ikun jista' jara u/jew jisma' l-programmi tax-xandir għal perjodu definit taż-żmien wara x-xandir inizjali tagħhom, u t-trażmissjoni ta' kontenut li jarrikkixxi, jestendi jew jikkumplimenta x-xandir (fosthom pereżempju l-previews, u materjal kumplimentari bħall-hekk imsejħa “the making of”). Il-prinċipju tal-pajjiż tal-oriġini ma japplikax għas-servizzi tal-video-on-demand (VOD). Liema tipi ta' programmi huma koperti mill-prinċipju tal-pajjiż tal-oriġini? Il-prinċipju tal-pajjiż tal-oriġini japplika għall-programmi tar-radju kollha, u fejn jidħol it-televiżjoni, għall-aħbarijiet u l-programmi ta' ġrajjiet kurrenti u għall-produzzjonijiet oriġinali li huma ffinanzjati għalkollox mill-organizzazzjonijiet tax-xandir. Għalhekk il-prinċipju tal-pajjiż tal-oriġini ma japplikax għall-produzzjonijiet televiżivi miksuba mingħand partijiet terzi jew ikkummissjonati mill-organizzazzjonijiet tax-xandir lil produtturi indipendenti. Anki x-xandiriet televiżivi tal-avvenimenti sportivi huma esklużi. Ix-xandara huma obbligati jagħmlu dawn il-programmi disponibbli online lil hinn mill-fruntieri? Le. Il-prinċipju tal-pajjiż tal-oriġini hu mekkaniżmu li lix-xandara jippermettilhom joffru l-programmi tagħhom fuq is-servizzi online lil hinn mill-fruntieri, iżda dan mhux obbligu. Liema servizzi tat-trażmissjoni mill-ġdid jibbenefikaw mis-sistema ta' ġestjoni kollettiva obbligatorja? L-operaturi tal-kejbil diġà jibbenefikaw minn ġestjoni kollettiva obbligatorja skont id-Direttiva eżistenti dwar is-servizzi bil-kejbil u bis-satellita (id-Direttiva 93/83/KEE). Bis-saħħa tad-Direttiva l-ġdida, l-operaturi tas-servizzi tat-trażmissjoni mill-ġdid ipprovduti b'teknoloġiji oħra (bis-satellita, l-IPTV, id-diġitali terrestri, in-network mobbli, l-internet) jibbenefikaw mill-istess reġim tal-approvazzjoni tad-drittijiet meħtieġa biex jerġgħu jittrażmettu l-programmi tat-televiżjoni u tar-radju minn Stati Membri oħra. Is-servizzi tat-trażmissjoni mill-ġdid fuq l-internet huma koperti mir-regoli l-ġodda sa fejn is-servizzi tagħhom ikunu qed jiġu pprovduti f'ambjent ġestit (jiġifieri f'ambjent fejn l-utenti awtorizzati jistgħu jaċċessaw trażmissjonijiet mill-ġdid siguri). Ir-regoli dwar il-ġestjoni kollettiva obbligatorja ma japplikawx għad-drittijiet tat-trażmissjonijiet mill-ġdid li jinżammu mix-xandara. F'dawn il-każijiet, ix-xandara jilliċenzjaw direttament id-drittijiet lill-operaturi tas-servizzi tat-trażmissjoni mill-ġdid, kif diġà hu l-każ għat-trażmissjonijiet mill-ġdid bil-kejbil skont id-Direttiva dwar is-Servizzi bil-Kejbil u bis-Satellita. X'inhi l-injezzjoni diretta? X'regoli ġodda tintroduċi d-Direttiva? L-injezzjoni diretta hi proċess li x-xandara qed jużaw dejjem aktar biex jittrażmettu l-programmi tagħhom lill-pubbliku. Minflok ma jittrażmettu l-programmi tagħhom direttament lill-pubbliku over-the-air jew bil-wajer, ix-xandara jibagħtu l-programmi tagħhom lid-distributuri u dawn jittrażmettuhom lill-pubbliku. Id-Direttiva tiċċara li meta x-xandara jittrażmettu s-sinjali tal-programmi tagħhom permezz ta' injezzjoni diretta esklussivament lid-distributuri, u dawn tal-aħħar jittrażmettuhom lill-pubbliku, ikun qed isir att ta' komunikazzjoni lill-pubbliku, li fih ikunu qed jipparteċipaw ix-xandar u d-distributuri, u li għalih jeħtieġ tinkiseb awtorizzazzjoni mingħand id-detenturi tad-drittijiet. Din id-dispożizzjoni l-ġdida se tgħin biex tiżgura li d-detenturi tad-drittijiet jingħataw rimunerazzjoni xierqa meta x-xogħlijiet tagħhom jintużaw fi programmi trażmessi permezz tal-injezzjoni diretta. Dawn il-Mistoqsijiet u Tweġibiet huma aġġornament tal-Mistoqsijiet u Tweġibiet - Id-Direttiva dwar il-programmi tat-televiżjoni u tar-radju, ippubblikati fit-28 ta' Marzu 2019 Stqarrija għall-istampa: Jibdew japplikaw ir-regoli l-ġodda tal-UE dwar id-drittijiet tal-awtur li se jkunu ta' benefiċċju għall-kreaturi, in-negozji u l-konsumaturi. Skeda informattiva: It-titjib tal-aċċess għall-programmi awdjoviżivi madwar l-Unjoni Ewropea: